דמיטרי חרין

דמיטרי ויקטורוביץ' חַרין (ברוסית: Дми́трий Ви́кторович Ха́рин; נולד ב-16 באוגוסט 1968) הוא כדורגלן עבר סובייטי-רוסי ששיחק בעמדת השוער בקבוצות טורפדו מוסקבה, דינמו מוסקבה וצ'לסי. חרין שיחק גם במדי שלוש נבחרות: ברית המועצות, חבר המדינות העצמאיות ורוסיה.

לאחר פרישה ממשחק פעיל עבר לאימון. נכון להיום (2022) הוא מאמן שוערים בקבוצת "המל המפסטד טאון" שמשחקת מנשיונל ליג דרום.

==ביוגרפיה==

=== קריירה ===
דמיטרי חרין נולד במוסקבה. את קריירת הכדורגלן המקצועי החל במועדון הכדורגל טורפדו מוסקבה. הוא גדל במחלקת הנוער שלה ובשנת 1983 קודם לקבוצה הבוגרת לתפקיד של שוער שני. בנובמבר 1984 השתתף לראשונה במשחק ליגה ובכך הפך לשוער הצעיר ביותר שהשתתף במשחק ליגת העל הסובייטית. בשנת 1988 עבר לדינמו מוסקבה, אך גם שם שיחק כשוער שני. בשנת 1991 עבר לצסק"א מוסקבה, הפעם לעמדת השוער הראשון של הקבוצה.

בשנת 1992, בשל קשיים כלכליים, נאלצה צסק"א להעמיד את כרטיס השחקן של חרין למכירה. צ'לסי האנגלית רכשה את הכרטיס במחיר יחסית נמוך - כ-400 אלף לירות שטרלינג. במשך שלוש שנים היה חרין שוערה הראשון של הקבוצה. בשנת 1996 הוא נפצע באחד המשחקים ונאלץ לפנות את מקומו לשוער הנורווגי פרודה גרודוס. בהמשך החתימה צ'לסי את השוער ההולנדי אד דה חוי. בעקבות הרכישה הזו הועבר חרין לתפקיד של שוער שלישי.

בשנת 1999 איפשרה הנהלת צ'לסי לחרין לעזוב את הקבוצה, והוא עבר לקבוצת סלטיק הסקוטית. הוא פתח טוב את העונה הראשונה במדי הקבוצה, אך פציעות ישנות מנעו את המשך השתתפותו במשחקים רבים. במשך 3 שנים במועדון הוא שותף ב-11 משחקי ליגה בלבד. בשנת 2002 הוא עזב את סלטיק ועבר לקבוצת הורנצ'רץ' מאחת הליגות הנמוכות באנגליה, שם סיים את קריירת הכדורגלן שלו.

===נבחרות לאומיות===
חרין שיחק בנבחרות הנוער ובנבחרת הנערים של ברית המועצות. עם נבחרת הנערים זכה באליפות אירופה עד גיל 17 בשנת 1985. בשנת 1986 זומן לנבחרת האולימפית של ברית המועצות. חרין השתתף בכל משחקי מוקדמות של אולימפיאדת סיאול. גם באולימפיאדה עצמה השתתף חרין בכל 6 משחקי הנבחרת וזכה במדליות זהב.

בסיום האולימפיאדה זומן חרין לנבחרת הלאומית של ברית המועצות, בעקבות הופעתו המוצלחת באולימפיאדה. הוא השתתף במדיה בכמה משחקי ידידות. מאמן הנבחרת, ולרי לובנובסקי, החליט כי חרין עדיין צעיר מדי כדי לסגל הנבחרת הלאומית והעביר אותו לנבחרת הצעירה. בשנת 1990 השתתף חרין באליפות אירופה עד גיל 21 בה זכתה הנבחרת הסובייטית במקום ראשון בטורניר.

הנבחרת של ברית המועצות חדלה מלהתקיים בדצמבר 1991 לאחר פירוק המדינה. במקומה הוקמה נבחרת חבר העמים. חרין זומן לסגל הנבחרת החדשה שהוקמה כשוער ראשון. הוא לקח חלק ב-9 מתוך 11 משחקי הנבחרת - חרין הוא שיאן ההופעות של נבחרת חבר העמים. הוא היה בסגל הנבחרת ליורו 1992 ושותף בכל שלושת משחקי הנבחרת בתחרות.

בשנת 1992 הוקמה נבחרת רוסיה וחרין זומן לסגל שלה. הוא היה בסגל הנבחרת במונדיאל 1994 והשתתף בשניים מתוך שלושת משחקי הנבחרת בטורניר. חרין זומן לסגל הנבחרת לטורניר יורו 1996, הפעם כשוער שני. במשחק הראשון בשלב הבתים נגד נבחרת איטליה ספג השוער הראשון של הקבוצה, סטניסלב צ'רצ'סוב, שני שערים. מאמן הנבחרת, אולג רומנצב, טען כי שניהם הובקעו בשל טעותיו של צ'רצ'סוב. במשחק הבא (מול גרמניה) עלה חרין בהרכב במקומו של צ'רצ'סוב. במשחק הזה הבקיעו הגרמנים שלושה שערים לרשת של נבחרת רוסיה. במשחק הבא (מול צ'כיה) שב צ'רצ'סוב לעמוד בשער של רוסיה (וספג 3 שערים).

לאחר יורו 1996 המשיך חרין להיות חבר בסגל נבחרת רוסיה למשך שנתיים נוספות, אך זכה להשתתף בשני משחקים בלבד.

==תארים==
* אולימפיאדת סיאול - מדליית זהב.
* אליפות אירופה עד גיל 17 - מקום ראשון
* אליפות אירופה עד גיל 21 - מקום ראשון
* גביע אירופה למחזיקות גביע - 1998
* אליפות ברית המועצות - 1991
* אליפות סקוטלנד - 2001
* גביע ברית המועצות - 1986
* הגביע הסקוטי - 2001
* גביע ה-FA - 1997
* גביע הפוטבול ליג - 1998

==קישורים חיצוניים==

קטגוריה:כדורגלנים סובייטים
קטגוריה:כדורגלנים רוסים
קטגוריה:שוערי כדורגל סובייטים
קטגוריה:שוערי כדורגל רוסים
קטגוריה:מוסקבה: כדורגלנים
קטגוריה:כדורגלני טורפדו מוסקבה
קטגוריה:כדורגלני דינמו מוסקבה
קטגוריה:כדורגלני צסק"א מוסקבה
קטגוריה:כדורגלני צ'לסי
קטגוריה:כדורגלני סלטיק
קטגוריה:מאמני כדורגל רוסים
קטגוריה:כדורגלני נבחרת ברית המועצות
קטגוריה:כדורגלני נבחרת רוסיה
קטגוריה:כדורגלנים באולימפיאדת סיאול (1988)
קטגוריה:כדורגלני יורו 1992
קטגוריה:כדורגלני מונדיאל 1994
קטגוריה:כדורגלני יורו 1996
קטגוריה:מקבלי עיטור אות הכבוד
קטגוריה:רוסים שנולדו ב-1968
קטגוריה:אלופים אולימפיים סובייטים: כדורגל